b'\n_START_ARTICLE_\nKarl Kr\xc3\xb8yer\n_START_PARAGRAPH_\nKarl Kristian Kobs Kr\xc3\xb8yer (21. august 1914 i Kors\xc3\xb8r \xe2\x80\x93 19. august 1995 i Magagnosc, Frankrig) var en dansk opfinder og fabrikant._NEWLINE_Kr\xc3\xb8yers mest ber\xc3\xb8mte opfindelse var et system til at h\xc3\xa6ve sunkne skibe ved hj\xc3\xa6lp af sm\xc3\xa5 kugler af skumplast (styropor). I november 1964 sank fragtskibet Al-Kuwait i Kuwaits havn. Det var et problem, for Kuwait by lavede drikkevand af vandet i havnen, og om bord p\xc3\xa5 Al-Kuwait var 5000 f\xc3\xa5r. Skibet var forsikret hos et dansk selskab, og dette bad Kr\xc3\xb8yer om hj\xc3\xa6lp. En ung ansat hos Kr\xc3\xb8yer kom derefter med ideen til systemet. Princippet var, at kuglerne blev bl\xc3\xa6st ind i skibet med trykluft, s\xc3\xa5 det til sidst steg mod overfladen._NEWLINE_Et meget fortalt historie er, at Kr\xc3\xb8yer ikke kunne f\xc3\xa5 patent p\xc3\xa5 metoden, da han f\xc3\xa5et ideen fra en historie fra 1949 med Anders And, hvor Anders med hj\xc3\xa6lp fra Rip, Rap og Rup h\xc3\xa6ver et skib ved hj\xc3\xa6lp af bordtennisbolde. Derfor mente man, at det rettelig var tegneren Carl Barks, der var ophavsmanden til Kr\xc3\xb8yers metode._NEWLINE_Sandsynligvis kendte hverken Karl Kr\xc3\xb8yer eller den unge ansatte imidlertid historien med Anders And. Systemet blev siden solgt til et nederlandsk firma og har v\xc3\xa6ret brugt flere steder._NEWLINE_Kr\xc3\xb8yer er begravet p\xc3\xa5 Ordrup Kirkeg\xc3\xa5rd.'